ANC se Wes-Kaap-sekretaris skuldigArgieffoto Dit kom nadat Jacobs ŉ voormalige partywerknemer, Wesley Seale, by die party se provinsiale kantoor in Kaapstad aangerand het. Jacobs is vir 18 maande geskors. Die skorsing is egter vir drie jaar opgeskort. Susan Shabangu, waarnemende voorsitter van die nasionale dissiplinêre komitee (NDK), het in ŉ 17-bladsy lange verklaring gesê die ANC is ŉ vrywillige politieke organisasie en “persone wat by die organisasie aansluit doen dit met die verwagting dat hul fisieke veiligheid gerespekteer en beskerm sal word”. Sy het gesê die aanranding van ŉ ander lid is ŉ baie ernstige oortreding. “Boonop word aanranding binne die werkplek in ŉ ernstige lig gesien omdat dit die harmonie in die werkplek in die wiele ry,” het Shabangu gesê. Sy het gesê die NDK het dit in ag geneem dat Jacobs berou het oor sy gedrag en daarvan wil afsien. Met dít in gedagte is daar besluit teen uitsetting uit die party of ŉ onbepaalde skorsing. “Daar is daarom besluit dat die skorsing van 18 maande vir ŉ tydperk van drie jaar opgeskort word. Indien Jacobs skuldig bevind word aan enige wangedrag soos uiteengesit in die ANC- handves binne die volgende drie jaar, sal die sanksie van 18 maande in werking tree en sal Jacobs sy posisie as provinsiale sekretaris van die ANC in die Wes-Kaap moet ontruim.” Die NDK het die provinsiale uitvoerende komitee aangeraai om die hulp van godsdiensgroepe en kenners in te roep om die eenheid en bestuur in die organisasie te versterk.